عبد الكريم ميري

عبد الكريم ميري (كريمو لقب ديالو)، كوايري مغريبي دولي سابق خلاق ف دار البيضا نهار 13 يناير 1955، كان كيلعب فالپوسط ديال لهجوم حتارف لأزيد من 14 عام ف بزاف ديال لفراقي لفرانساوية بداية مع نادي باستيا سنة 1974 و نهاية بـ ماترا راسينݣ، لعب حتى مع لمونتخب لمغريبي كتر من 10 سنين شارك خلالها ف أكبر تظاهرات.

 مع لفراقي 
باستيا سنة 1974 كانت أول محطة حترافية ل كريمو مع نادي باستيا شارك خلالها ف 119 ماطش و ماركا 33 بيت ف مسابقات مختالفة. وصل مع هاد نادي للفينال كاس الإتحاد الأوروپي عام 1978.

ليل: لعب لنادي ليل موسم 1980-1981 شارك ف 42 ماطش تمكن فيها يماركي 14 بيت.

تولوز: لتاحق ب تولوز عام 1981 و لعب ليه موسم واحد شارك ف 32 ماطش و ماركا 10 د البيوت.

ميتز: عام 1982 لتاحق كريمو ب نادي ميتز و تألق بشكل واضح حيت ماركا 24 بيت ف 38 ماطش.

ستراسبورݣ: بعد محطة ميتز نتاقل كريمو عام 1983 لموسم واحد باش يلعب مع نادي ستراسبورݣ شارك ف 27 ماطش و ماركا غير تلاتة د البيوت.

تور : موسم 1984-1985 غادي يلعب كريمو لنادي نور ماركا 6 د البيوت ف 35 ماطش.

لوهاڤر : التجربة ديال لوهاڤر كانت ناجحة لكريمو ف موسم 85-86 ماركا 20 بيت ف 37 ماطش.

سانت إتيان :من بعد التألق مع لوهاڤر غادي كريمو يجبد هتمام أندية فرانساوية كبيرة، داكشي اللي خلاه ف عام 1986 نتاقل ل نادي سانت إتيان، شارك معاه ف 33 ماطش ماركا 9 د البيوت.

ماترا راسينݣ : من بعد هادشي نتاقل كريمو لنادي ماترا راسينݣ باش يلعب ليه جوج مواسم من 1987 حتى ل 1989 ماركا فيها 10 د البيوت ف 52 ماطش، و كانت هادي آخر محطة ف الكاريير ديال كريمو قبل ما يعلن لإعتزال ديالو عام 1989.

 معا لمونتخب لمغريبي 
لعب كريمو لماطش الدولي ديالو اللول عام 1977 ضد لمونتخب التونسي. نقاطع شوية على لمونتخب قبل ما يرجع ب قوة حيت شارك معه ف كاس لعالم 1986 ف لمكسيك، و ماركا لبيت تالت ف ليبوا ديال لبرطقيز ف دور لول. و قاد لمغريب باش يتصدر مجموعتو على حساب النݣليز و پولونيا، و ب التالي تأهل للدور التاني للمرة اللولة ف تاريخ إفريقيا. كيما شارك معا أسود لأطلس ف كاس إفريقيا جوج مرات عام 1986 ف مصر و ماركا هدف و 1988 ف لمغريب و ماركا 2 بيوت قبل ما يعتزل اللعب دولياً عام 1988 بعد مسيرة حافلة مع لمونتخب لمغريبي لعب فيها علاين 80 ماطش دولي و ماركا 5 د البيوت.

 مصادر 

 مزاود 
 ميري كريمو - لاعبين من ذهب
 كريمو من موقع نادي ستراتسبورݣ

تصنيف:زيادة 1955
تصنيف:ناس تزادو ف الدار البيضا
تصنيف:مقالات فيها مصدر و 3000 بايت
تصنيف:ناس حيين
تصنيف:كوايري مغريبي